The Gathering går inn i sitt 28. år.

Mye har endret seg gjennom årene på The Gathering. Ofte har de aller fleste endringene gått så sakte men sikkert, at man ikke legger merke til det en gang. Den Internett-forbindelsen du er avhengig av å ha i dag, har for eksempel ikke alltid vært der. Å har du i det hele tatt hørt om en diskett?

Opprinnelsen

Det første datatreffet under navnet «The Gathering» ble arrangert i 1992. På denne tiden var ikke Internett noe alle hadde tilgang på, slik vi er blitt vant til i dag. Det meste av kommunikasjonen mellom datainteressert ungdom foregikk i lokalmiljøet. Man måtte med andre ord ta sykkelen fatt for å få tak i kompisene sine. Kanskje måtte man også henge opp en lapp i butikken, eller sette inn en annonse i den lokale papiravisa. Sjansene for at flere i kompisgjengen i det hele tatt hadde rørt en datamaskin var små.

Hva er en demo? En demo er kort forklart en demonstrasjon av hva en datagruppe klarer å gjøre av programmering, grafisk design, effekter og musikk ved hjelp av en datamaskin.

Tidlig året før, i 1991 bestemte Vegard Skjefstad og Trond Michelsen seg for å skape sitt eget demoparty. De to var medlemmer av demogruppa Deadline, som ikke var særlig kjent i miljøet. Derfor ønsket de å få med seg Crusaders på laget. Crusaders var da en av Norges mest populære Amigagrupper, blant annet på grunn av diskmagasinet Crusaders Eurochart. Vegard fikk overbevist dem ved å si at dette var deres store sjanse til å vise hvordan det skulle gjøres.

Året etter er The Gathering en realitet. Stedet er Skedsmohallen på Lillestrøm som trekker i overkant av 1000 deltakere. Datatreffet blir en suksess.

Internett? Nei, diskettkastekonkurranse.

De første årene med The Gathering hadde ikke Internett-tilgang. Det var såvidt det var nettverk mellom de enkelte datamaskinene inne på treffet. All fildeling foregikk for det meste med disketter. Dette ga igjen opphav til en konkurranse: diskettkastekonkurranse. Her var det om å gjøre å kaste disketter lengst mulig. Mangel på nettverk gjorde også hele partyet ganske sosialt, da man nærmest ble tvunget til å gå rundt å prate med andre mennesker, å lære av hverandre på denne måten. I dag kommuniserer de aller fleste deltakerne med hverandre via Internett.

Sjekk ut The Gatherings Discordkanal her

The Gathering i 2004. De PC-skjermene var TUNGE! Foto: Steinar H. Gunderson.

The Gathering fortsetter å vokse de neste årene. I 1993 er det 1400 deltakere. Året etter passerer vi 1800, da TG avholdes i Rykkinnhallen i Bærum.

Fra Bærum via Stavanger til Hamar

I 1995 ble det arrangert et datatreff i Stavanger kalt «Gathering 1995» (G95). Det var ikke Crusaders som stod bak, men en annen demogruppe med hjelp fra medlemmer av Crusaders. Her innså de at de snart trengte å utvide, da 1500 deltakere møter opp på datatreff i Rogaland.

Valget falt på Vikingskipet i Hamar, som fra 1996 har vært fast tilholdssted for The Gathering. Stedet var som skapt for datatreff, med romslig areal og god infrastruktur i form av rikelig med strøm, parkering og så videre.

Internett for første gang

I 1996 skjedde det mye! Dette var også det første året hvor det var Internett på datatreffet. Dette var store nyheter for enkelte, men mange mente allikevel at Internett bare var kommet for å være i en kort periode. Av ca 2500 deltakere, kobler rundt 1500 seg på Internett. The Gathering var faktisk en av de få plassene hvor du kunne få Internett uten å måtte bli blakk ved å betale tellerskritt!

Kunne du tenkt deg et TG uten Internett?

Foto av en deltakerbillett fra 1999.

Fra 1996 til 1999, går deltakertallet fra ca 2500 til 4300. The Gathering etablerer seg som et av verdens største datatreff. Internettlinja er forøvrig på 35 Mbit/s.

Ikke le, dette var faktisk store greier skal jeg si deg!

I begynnelsen av 1999 var tallet på ukentlige brukere av Internett økt til 30,7% i Norge. Det var stort sett beboerne i de største byene som naturlig nok også var de første til å ha Internett.

Skjæringspunktet

Utover 2000-tallet skjer det ting som vil endre The Gathering i mange, mange år fremover. Datakulturen i Norge begynner for alvor å ta form å finne sin plass. Prisen på datautstyr stuper og Internett blir mer og mer vanlig i de norske hjem. Datatreff begynner å bli stuerent, men fortsatt er det mange som er skeptiske. Internett som bare skulle treffe oss som en mild blaff, tar verden med storm utover 2000-tallet.

Fra The Gathering i 2005. Foto: Steinar H. Gunderson.

Fra 2000-tallet skyter også Internett-hastighetene fart. Fra 155 Mbit/s i 2002 til 1 Gbit/s i 2003. Dette endrer mye av aktivitetsnivået i Vikingskipet og fildeling mellom deltakerne når også nye høyder. Samfunnet rundt TG vokser stort og blir større for hvert år.

Fra The Gathering i 2010. Foto: Steinar H. Gunderson.

Vi gleder oss til å se hva som skjer videre i forhold til utviklingen av TG. Vi håper du vil følge med på hva vi holder på med via vår Facebook-side og våre andre sosiale kontoer som du finner nedenfor. Her finner du informasjon, tips, bilder, videoer og litt fjas fra oss i The Gathering.

Snapchat – TikTok – Instagram @gatheringorg